Tajomné kráľovstvo 3 – Obláčikový ostrov

Vyšlo aj v tlačovej podobe

Objednať môžete na
www.fragment.sk

www.albatrosmedia.sk

Rosie Banksová

Tajomné kráľovstvo 3 – Obláčikový ostrov – e-kniha

Copyright © Albatros Media a. s., 2017

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Správa z Tajomného kráľovstva

„Keby sme nemuseli robiť toľko domácich úloh,“ povzdychla si Ellie Macdonaldová, keď kráčala s kamarátkami zo školy. „Mám napísať na angličtinu nejaký príbeh a ani neviem, ako mám začať!“

„Čo keby sme si urobili úlohy spoločne u nás doma?“ navrhla Jasmina. „Môžeme si k tomu pustiť hudbu a navzájom si pomôcť.“

„To je skvelý nápad,“ prisvedčila Summer a zavesila sa do svojich dvoch kamarátok. „Aj domáce úlohy môžu byť zábava, keď ich človek robí s kamoškami.“

„Tak to by som teda netvrdila,“ vycerila zúbky Ellie a v zelených očiach sa jej zaiskrilo. „Ale je to vždy lepšie, ako písať úlohy sama.“

So smiechom sa všetky vydali k Jasmine domov a nahrnuli sa do kuchyne.

Na kuchynskom stole ležal balíček čokoládových sušienok a vedľa neho odkaz.

Jasmina zodvihla papier a odkaz prečítala nahlas:

„Ahoj, Jasminka. Určite si so sebou priviedla Ellie a Summer, tak si spolu dajte tieto sušienky! A v chladničke máte zarobenú domácu malinovku.

Uvidíme sa o piatej. Mama.“

„Tvoja mamina je taká úžasná!“ riekla Summer.

Jasmina sa usmiala. „Zaujímalo by ma, ako uhádla, že prídete so mnou.“

„No, vyzerá to, akoby sme všetok voľný čas trávili spolu,“ zažartovala Ellie.

Summer sa len nahlas zachichotala. Bývali s Ellie a Jasminou v dedine, ktorá sa volala Medové údolie, a navštevovali rovnakú školu. Odmalička boli najlepšie kamarátky a chodili jedna k druhej na návštevu tak často, že si tam všetky pripadali ako doma!

Jasmina otvorila chladničku a vybrala veľký džbán s malinovkou. Summer zašla po tri poháre a tanier.

„Tak sa pustíme do tých úloh,“ povedala Jasmina, poukladala všetko na podnos a ako prvá vykročila hore po schodoch. „A potom sa môže začať tá pravá zábava.“

„Ty nechávaš Kúzelnú skrinku na nočnom stolíku?!“ vykríkla Ellie, keď sa nahrnuli do Jasmininej izby. Miestnosť bola dosť malá, ale veľmi pekne vymaľovaná. Steny mali krásnu sýtu ružovú farbu a cez posteľ bola prehodená červená háčkovaná prikrývka so sieťovaným vzorom.

„Nechcela som zmeškať žiadnu správu z Tajomného kráľovstva!“ vysvetlila Jasmina.

Všetky sa obrátili ku krásnej drevenej skrinke. Celá bola pokrytá jemnými poprepletanými rezbami víl a jednorožcov. Na veku mala zrkadielko a okolo neho bolo šesť zelených kameňov. Pripomínala šperkovnicu, ale predstavovala niečo oveľa významnejšie.

“Keď som ju mala naposledy na starosti ja, dala som si ju v noci pod vankúš!“ smiala sa Ellie.

Kúzelnú skrinku našli na školskom bazáre, kde sa pred nimi z ničoho nič záhadne objavila. Patrila kráľovi Radovanovi, vládcovi Tajomného kráľovstva.

Tajomné kráľovstvo bol čarovný svet, o ktorého existencii nikto z ľudského sveta nevedel – teda až na Jasminu, Summer a Ellie! Bol to nádherný ostrov v tvare polmesiaca, kde spolu šťastne žili morské panny, jednorožce, malé víly a elfovia.

Kráľovstvo však trápil jeden veľký problém.

Kráľovná Zášť, zlá sestra kráľa Radovana, sa na ľud Tajomného kráľovstva veľmi rozhnevala, pretože si za svojho vládcu zvolil kráľa Radovana a nie ju. Zoslala na kráľovstvo šesť príšerných bleskov, ktoré mali napáchať obrovské škody.

Summer, Jasmina a Ellie už dva z tých bleskov našli a ich zlé kúzlo prelomili.

„Keby sme sa tak mohli znova vydať za ďalším kúzelným dobrodružstvom,“ vzdychla si Ellie.

„To je aj moje zbožné želanie,“ pridala sa Jasmina, vytiahla učebnice z aktovky a posadila sa na koberec. Zastrčila si svoje dlhé čierne vlasy za uši. „Tak poďme na to, nech to už máme za sebou,“ vzdychla a natiahla sa po čokoládovú sušienku.

Ellie si vytiahla učebnicu angličtiny a zamyslene obhrýzala koniec ceruzky. Rozhliadala sa po izbe a snažila sa prísť na nejaký nápad pre svoj slohový príbeh, keď zrazu niečo upútalo jej pozornosť.

„Mám také tušenie, že úlohy teraz vôbec nebudeme riešiť,“ vykríkla nadšene. „Kúzelná skrinka začala svietiť!“

Všetky tri dievčatá vyskočili ako strunky, aby sa presvedčili, či je to pravda. Zhŕkli sa okolo skrinky a v nemom úžase sledovali, ako sa písmenko po písmenku začali v kúzelnom zrkadielku objavovať nejaké slová.

„Zaujímalo by ma, čo má tentoraz kráľovná Zášť za lubom,“ uvažovala Jasmina a striaslo ju pri pomyslení na tú hroznú babizňu a jej podlé plány, ktorými chcela dosiahnuť to, aby sa všetci ľudia v kráľovstve cítili rovnako biedne ako ona.

„Najskôr budeme musieť vyriešiť hádanku, aby sme na to prišli,“ riekla Summer a prezerala si slová v zrkadielku. Potom ich pomaly prečítala nahlas: